সম্পত্তির লোভে নিজের মাকেই শ্বাসরোধ করে খুন করে গ্রেফতার হল ছেলে। সেই অপমান সহ্য করতে না পেরে তিন সন্তানকে আত্মহত্যার চেষ্টা করলেন অভিযুক্তের স্ত্রী। তাদের মধ্যে মৃত্যু হয়েছে দু’ জনের। মৃত্যুর সঙ্গে লড়াই করছেন অভিযুক্তের স্ত্রী এবং সাত বছরের ছেলের। 
সোমবার বিকেলে মর্মান্তিক ঘটনাটি ঘটেছে নদিয়ার শান্তিপুরের বাগানিপাড়ায়। প্রায় তিন সপ্তাহ আগে নিখোঁজ হওয়া এক বৃদ্ধার পরিচয় সামনে আসতেই প্রকাশ্যে আসে ছেলের হাতে মায়ের খুন হওয়ার ঘটনা।

এই বিষয়ে অন্যান্য খবর

দেশের লজ্জা, ঝাঁটা দিয়ে মাকে বেদম মার ১৭ বছরের ছেলের, দেখুন সেই ভিডিও


পুলিশ সূত্রে খবর, গত ১ ডিসেম্বর শান্তিপুর থানার বাগআচড়া পঞ্চায়েতের করমচাপুর গ্রামে আম বাগানের ভিতরে এক মহিলার জ্বলন্ত দেহ দেখতে পান স্থানীয় মানুষজন। পরে শান্তিপুর থানায় খবর দেওয়া হলে পুলিশ এসে মৃতদেহ উদ্ধার করে ময়নাতদন্তের জন্য পাঠায়। এই ঘটনার পনেরো দিন পরে শান্তিপুর থানার সঙ্গে যোগাযোগ করে রানাঘাট পুলিশ মর্গে এসে ওই মৃতদেহ শনাক্ত করেন শান্তিপুর পুরসভার দু’ নম্বর ওয়ার্ডের বাগানপাড়ার বাসিন্দা শ্যামলী বিশ্বাস। তিনি দাবি করেন, ওই মৃতদেহটি তাঁর শ্বাশুড়ি তরুবালা বিশ্বাসের (৬৮)।
শ্যামলী দেবী অভিযোগ করেন যে, তাঁর দেওর সত্যেন বিশ্বাস সম্পত্তির লোভে নিজের মা তরুবালা বিশ্বাসকে খুন করেছে। অভিযোগ, প্রায় পনেরো দিন তরুবালাদেবীর কোনও খোঁজ ছিল না। সেই কথা কাউকে জানায়নি ছোট ছেলে সত্যেন বিশ্বাস। বৃদ্ধার নিখোঁজ থাকার কথা জানতে পেরে পরিবারের অন্যান্যদের সন্দেহ হওয়ায় তাঁরা পুলিশের দ্বারস্থ হন। এবং ওই মৃতদেহ তরুবালা বিশ্বাসের বলে শনাক্ত করেন। থানায় দায়ের করা অভিযোগের ভিত্তিতে সোমবার বিকেলে সত্যেন বিশ্বাসকে গ্রেফতার করে শান্তিপুর থানার পুলিশ। আর স্বামীকে পুলিশ গ্রেফতার করে নিয়ে যাওয়ার পরই নিজের দুই পুত্র ও এক কন্যাসন্তানকে খাবারের সঙ্গে বিষ মিশিয়ে খাইয়ে নিজেও বিষ খেয়ে আত্মহত্যার চেষ্টা করেন সত্যেন বিশ্বাসের স্ত্রী গীতা বিশ্বাস।
স্থানীয়রা ওই চারজনকে প্রথমে শান্তিপুর হাসপাতালে নিয়ে গেলে সেখানে মৃত্যু হয় মেয়ে রিমা বিশ্বাসের (১৭)। পরে বাকি তিনজনের অবস্থা আশঙ্কাজনক হওয়ায় মা ও দুই ছেলেকে কৃষ্ণনগর স্থানান্তরিত করা হলে কৃষ্ণনগরে মৃত্যু হয় সুদীপ বিশ্বাসের (১২)।বর্তমানে কৃষ্ণনগরে মৃত্যুর সঙ্গে পাঞ্জা লড়ছেন গীতাদেবী এবং তাঁর ছোট ছেলে শুভ বিশ্বাস। এই ঘটনায় সোমবার শান্তিপুরের বাগানপাড়া এলাকায় ব্যাপক চাঞ্চল্যের সৃষ্টি হয়েছে। স্থানীয়দের প্রাথমিক অনুমান, স্বামীর অপমানের প্রেক্ষিতেই এই ঘটনা ঘটিয়েছেন গীতাদেবী। ঘটনার তদন্ত শুরু করেছে শান্তিপুর থানার পুলিশ।